**Altă matematică**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noi știm că unu ori unu fac unu,

dar un inorog ori o pară

nu știm cât face.

Știm că cinci fără patru fac unu,

dar un nor fără o corabie

nu știm cât face.

Știm, noi știm că opt

împărțit la opt fac unu,

dar un munte împărțit la o capră

nu știm cât face.

Știm că unu plus unu fac doi,

dar eu și cu tine,

nu Știm, vai, nu știm cât facem.

Ah, dar o plapumă

înmulțită cu un iepure

face o roscovană, desigur,

o varză împărțită la un steag

fac un porc,

un cal fără un tramvai

face un înger,

o conopidă plus un ou,

face un astragal...

Numai tu și cu mine

înmultiți și împărțiți

adunați și scăzuți

rămânem aceiași...

Pieri din mintea mea!

Revino-mi în inimă!